DA Den Europæiske Unions Tidende C 96/16

Statsstøtte — Nederlandene

Statsstøtte C 5/09 (ex N 210/08)

Fritagelse for miljøafgifter for keramisk produktion i Nederlandene

Opfordring til at fremsætte bemærkninger efter EF-traktatens artikel 88, stk. 2

(EØS-relevant tekst)

2009/C 96/07

Ved brev af 11. februar 2009, der er gengivet på det autentiske sprog efter dette resumé, meddelte Kommissionen Nederlandene, at den havde besluttet at indlede proceduren efter EF-traktatens artikel 88, stk. 2, over for ovennævnte støtteforanstaltning. Kommissionen opfordrede også Nederlandene til i henhold til artikel 11, stk. 1, i forordning (EF) nr. 659/1999 at fremsætte sine bemærkninger til Kommissionens planlagte indledning af den formelle undersøgelsesprocedure.

Interesserede parter kan senest en måned efter offentliggørelsen af nærværende resumé og det efterfølgende brev sende eventuelle bemærkninger til:

European Commission Directorate-General for Competition State Aid Registry 1049 Bruxelles/Brussels BELGIQUE/BELGIË Faxnr.: +32 22961242

Disse bemærkninger vil blive videresendt til Nederlandene. Interesserede parter, der fremsætter bemærkninger til sagen, kan skriftligt anmode om at få deres navne hemmeligholdt. Anmodningen skal være begrundet.

RESUMÉ

Beskrivelse af foranstaltningen

Sagen vedrører den nederlandske stats afgiftsfritagelse for levering af naturgas, der bruges i anlæg til fremstilling af keramiske produkter. Den foreslåede afgiftsfritagelse vedrører kun naturgas, der anvendes af den nederlandske keramiske industri til produktionsformål, og anvendes ikke på gas, der benyttes til andre mineralogiske processer, der finder sted i Nederlandene.

Varigheden af denne foranstaltning er fra 1. januar 2008 til 1. januar 2030. Det årlige budget beløber sig til 4 mio. EUR for årene 2008-2013.

Vurdering

Kommissionens holdning er, at den foreslåede afgiftsfritagelse i henhold til EF-traktatens artikel 87, stk. 1, udgør statsstøtte til fordel for den keramiske industri i Nederlandene.

Den nederlandske stats afgiftsfritagelse for levering af naturgas, der anvendes i anlæg til fremstilling af keramiske produkter, vedrører kun naturgas, som bruges af Nederlandenes keramiske industri og finder ikke anvendelse på andre mineralogiske processer, der finder sted i Nederlandene.

Efter Kommissionens opfattelse er en sådan positiv forskelsbehandling af den keramiske industri ikke berettiget ud fra det nationale beskatningssystems art og logik. Foranstaltningen er selektiv, idet kun den nederlandske keramiske industri vil kunne drage fordel af den, og den finansieres ved hjælp af statsmidler.

Kommissionen vurderer, at foranstaltningen fordrejer eller truer med at fordreje konkurrencen, og at den har indvirkning på samhandelen mellem medlemsstaterne. Afgiftsfritagelsen indvirker direkte på produktionsomkostningerne og forbedrer derfor de begunstigedes konkurrencestilling på de pågældende produktmarkeder i den keramiske sektor, hvor de opererer, og som er helt åbne for samhandel i Fællesskabet.

Kommissionen nærer tvivl om, hvorvidt den foreslåede støtte vil være forenelig med fællesmarkedet. Støtten til den nederlandske keramiske sektor udgør driftsstøtte, som kun kan tillades under særlige omstændigheder, f.eks. når den er tilknyttet miljøbeskyttelse.

Nederlandene har imidlertid ikke godtgjort overensstemmelse med de relevante bestemmelser i EF-retningslinjerne for statsstøtte til miljøbeskyttelse (EUT C 82 af 1. april 2008, s. 1-33).

På baggrund af denne tvivl har Kommissionen besluttet at indlede proceduren i EF-traktatens artikel 88, stk. 2.